จับตา VCOM กำไรปี 60 โตทะลัก รับผลงาน 9 เดือนพุ่งแรงแซงปี 59
จับตา VCOM กำไรปี 60 โตทะลัก รับผลงาน 9 เดือนพุ่งแรงแซงปี 59
16 ก.พ. 2561

แหล่งข่าวรายหนึ่งเปิดเผยกับ “ข่าวหุ้นธุรกิจออนไลน์” ว่า ผลการดำเนินงานประจำปี 2560 ของบริษัท วินท์คอม เทคโนโลยี จำกัด (มหาชน) หรือ VCOM มีแนวโน้มเติบโตขึ้นอย่างโดดเด่น เนื่องจากผลการดำเนินงานงวด 9 เดือนที่ผ่านมาตัวเลขกำไรสุทธิสูงกว่ากำไรสุทธิทั้งปีของปี 2559 ขณะที่บริษัทยังได้รับงานใหม่เข้ามาอย่างต่อเนื่อง
ทั้งนี้จากการตรวจสอบข้อมูลของ “ผู้สื่อข่าว” โดยพบว่า กำไรประจำปี 59 อยู่ที่ 40.61 ล้านบาท ลดลงจากปี 58 มีกำไรอยู่ที่ 41.39 ล้านบาท
ส่วนกำไรประจำไตรมาส 3/60 อยู่ที่ 10.57 ล้านบาท เพิ่มขึ้นจากไตรมาส 3/59 ที่มีกำไร 0.72 ล้านบาท ขณะเดียวกันกำไรในช่วง 9 เดือนแรกปี 60 อยู่ที่ 44.07 ล้านบาท เพิ่มขึ้นจากงวด 9 เดือนแรกปี 59 ที่มีกำไร 25.96 ล้านบาท
โดยจะเห็นได้ว่า กำไรช่วง 9 เดือนแรกปี 60 ที่ 44.07 ล้านบาทนั้นมากกว่ากำไรทั้งปี 59 และ ปี 58 แล้ว ขณะเดียวกัน ในเบื้องต้น ผู้สื่อข่าว ได้ประเมินกำไรทั้งปี 60 อย่างน้อยจะอยู่ที่ราว 58.70 ล้านบาท โดยเปรียบเทียบจากกำไรไตรมาส 4/59 อยู่ที่ประมาณ 14.65 ล้านบาท
ด้าน นักวิเคราะห์ บล.โกลเบล็ก ระบุในบทวิเคราะห์ แนะนำ “เก็งกำไร” VCOM โดยคาดว่าผลประกอบการประจำไตรมาส 4/60 จะเติบโตทำจุดสูงสุดในรอบปีและคาดกำไรปี 60 เติบโต 45% เทียบจากปีก่อน เนื่องจากบริษัทมีลูกค้าที่เป็นหน่วยงานราชการซึ่งมักจะเบิกใช้งบประมาณส่วนที่เหลือให้หมดภายในรอบปี บริษัทจึงได้รับงานในไตรมาส 4/60 เพิ่มขึ้นเมื่อเทียบกับไตรมาสอื่นๆ
โดยคาดว่ารายได้ในไตรมาส 4/60 อยู่ที่ 488.2 ล้านบาท และมีกำไรราว 14.8 ล้านบาทเติบโต 40% เทียบจากไตรมาสก่อน และ 1% เทียบจากปีก่อน ขณะที่คาดการณ์กำไรปี 60 อยู่ที่ราว 58.84 ล้านบาทเติบโต 45% เทียบจากปีก่อน
รวมทั้งยังคาดกำไรปี 61 เติบโตราว 10% เทียบจากปีก่อน พร้อมเพิ่มสัดส่วนงานบริการเป็น 30% เนื่องจากภาครัฐและภาคเอกชนในไทยกำลังปรับตัวเข้ากับนโยบาย Digital Economy Thailand 4.0 เพื่อเพิ่มประสิทธิภาพในการทำงานและการแข่งขัน ทำให้บริษัทมีโอกาสได้รับงานที่สม่ำเสมอ ประกอบกับบริษัทมีการขยายงานไปในประเทศ CLM ที่กำลังปรับเปลี่ยนรูปแบบการทำงานจากระบบ Manual มาใช้คอมพิวเตอร์มากขึ้น ทำให้บริษัทมีโอกาสในการขยายงานในประเทศเหล่านี้
อีกทั้งในอนาคตบริษัทมีแผนจะเพิ่มสัดส่วนรายได้จากการบริการ(ซึ่งเป็นRecurring Income) เพิ่มขึ้นจากปัจจุบันที่ 26% เป็น 50% ในอีก 2-3 ปี ข้างหน้า
โดยคาดว่าปี 61จะสามารถเพิ่มมาอยู่ที่ 30% ด้วยสมมติฐานอัตราการเติบโตของรายได้ราว 10%ต่อปี อัตรากำไรขั้นต้นราว 15.9% คาดจะเติบโตสู่ 64.9 ล้านบาทในปี 61 โดยมีอัตราการเติบโตระหว่างปี 60-61 เฉลี่ยราว 10%
อนึ่ง ราคาหุ้น VCOM ล่าสุด ณ เวลา 15.57 น. อยู่ที่ 4.14 บาท บวก 0.08 บาท หรือ 1.97% สูงสุดที 4.16 บาท ต่ำสุดที่ 4.04 บาท ด้วยมูลค่าซื้อขาย 9.96 ล้านบาท